b'\n_START_ARTICLE_\nRoko Leni Uki\xc4\x87\n_START_SECTION_\nSplit\n_START_PARAGRAPH_\nKo\xc5\xa1arku je Uki\xc4\x87 po\xc4\x8deo igrati 1992. u KK Splitu. S kadetima Splita dvaput je osvojio nacionalno prvenstvo te je 2002. izabran za MVP-ja prvenstva. Isto ponavlja i u juniorskoj konkurenciji, a 2002. predvodi hrvatsku juniorsku reprezentaciju do zlatne medalje na Europskom prvenstvu u Stuttgartu, gdje je u prosjeku postizao 19,1 ko\xc5\xa1 uz 5,7 asistencija te je uvr\xc5\xa1ten u najbolju petorku prvenstva. Idu\xc4\x87e godine odli\xc4\x8dne igre pru\xc5\xbea i na Svjetskom prvenstvu za mlade gdje je ponovno izabran u petorku prvenstva, koju kraj njega \xc4\x8dine Andrew Bogut, Linas Kleiza, J.J Barrea i Kostas Vassiliadis._NEWLINE_Uki\xc4\x87 se sa samo 16 godina pridru\xc5\xbeio prvoj mom\xc4\x8dadi Splita. Za seniorsku je mom\xc4\x8dad prvoliga\xc5\xa1ki debi imao 14. listopada 2000. godine, u pobjedi Split Croatia osiguranja protiv \xc5\xa0ibenika (93:79). Uki\xc4\x87 je u pobjedu ugradio pet poena, za \xc5\xa1to je nagra\xc4\x91en ovacijama 1200 gledatelja na Gripama._NEWLINE_U Splitu ostavlja velik trag iako je uglavnom nastupao kao tinejd\xc5\xbeer. Ve\xc4\x87 sa 17 godina postaje kapetanom Splita, te kroz pet godina igranja ulazi me\xc4\x91u najboljih deset strijelaca tog nekad trofejnog europskog kluba. Sa Splitom osvaja naslov prvaka Hrvatske 2003. te Kup Hrvatske 2004. Taj kup u Zadru posebno je upe\xc4\x8datljiv s obzirom da je u polufinalu pobije\xc4\x91ena Cibona, a u finalu favorizirani Zadar 82:80. Pobjedni\xc4\x8dki ko\xc5\xa1 sa zvukom sirene posti\xc5\xbee upravo Uki\xc4\x87. Osvojeni Kup 2004. godine ujedno je i posljedni trofej u vitrinama KK Splita. Godine 2005. ima statisti\xc4\x8dki najbolju sezonu gdje u hrvatskom prvenstvu posti\xc5\xbee 23.7 ko\xc5\xa1eva po utakmici i uz titulu najboljeg strijelca osvaja nagradu za ko\xc5\xa1arka\xc5\xa1a godine po izboru Sportskih novosti.\n_START_SECTION_\nTAU Cer\xc3\xa1mica\n_START_PARAGRAPH_\nZa Split je igrao do 2005. i prosje\xc4\x8dno je postizao 19,8 poena i 4,3 asistencije. Te se godine odlu\xc4\x8dio prijaviti na NBA draft, te je izabran u 2. krugu (41. ukupno) od strane Toronto Raptorsa. Uki\xc4\x87 ipak nije \xc5\xbeelio oti\xc4\x87i u NBA, gdje bi vjerojatno sjedio na klupi te je radije ostao u Europi kako bi se pridru\xc5\xbeio nekoj jakoj europskoj mom\xc4\x8dadi. Potpisao je te 2005. ugovor sa \xc5\xa1panjolskom TAU Cer\xc3\xa1micom, uz veliku od\xc5\xa1tetu od 700.000 \xe2\x82\xac. _NEWLINE_U Vitoriji, nakon po\xc4\x8detnih pote\xc5\xa1ko\xc4\x87a, brzo postaje va\xc5\xbenim kota\xc4\x8di\xc4\x87em mom\xc4\x8dadi te postaje prvi Hrvat izabran za najkorisnijeg igra\xc4\x8da kola u ACB ligi. To je postigao sjajnom izvedbom kada je Valladollidu ubacio 27 poena. Osvaja Kup Kralja, a sjajne igre nastavalja prikazivati i u doigravanju, gdje predvodi TAU Cer\xc3\xa1micu do finala.\n_START_SECTION_\nBarcelona\n_START_PARAGRAPH_\nSljede\xc4\x87e sezone odlazi u Barcelonu. U katalonskom velikanu ima prosje\xc4\x8dnu sezonu te se nikako ne uspijeva ustaliti kao starter u mom\xc4\x8dadi trenera Du\xc5\xa1ka Ivanovi\xc4\x87a. Ponovno osvaja Kup Kralja, te gubi finale doigravanja od Real Madrida.\n_START_SECTION_\nLotomatica\n_START_PARAGRAPH_\nU ljeto 2007. Uki\xc4\x87 odlazi na jednogodi\xc5\xa1nju posudbu u talijansku Lottomaticu, gdje mu je trener bio Jasmin Repe\xc5\xa1a. To se pokazalo kao izvrstan potez, jer u Rimu igra sjajno, predvode\xc4\x87i Lottomaticu do drugog kruga Eurolige, gdje prosje\xc4\x8dno posti\xc5\xbee 13,3 poena i 3,4 asistencije po utakmici. S klubom ulazi i u finale doigravanja talijanskog prvenstva, gdje je Montepaschi Siena ipak bila prejaka. Prvi puta u karijeri imao je konstantnu minuta\xc5\xbeu i u\xc4\x8dinak tijekom cijele sezone, a najbolje igre pru\xc5\xbeio je protiv Partizana (23 poena) u Euroligi, te Cantua (27 poena) u Serie A.\n_START_SECTION_\nToronto Raptors\n_START_PARAGRAPH_\nNakon isteka ugovora s Barcelonom, odlu\xc4\x8dio je oti\xc4\x87i preko bare. U srpnju 2008. Uki\xc4\x87 potpisuje trogodi\xc5\xa1nji ugovor s Toronto Raptorsima, gdje je bio zamjena Jos\xc3\xa9 Calder\xc3\xb3nu na mjestu razigrava\xc4\x8da i postao jedini Hrvat koji je igrao u tom elitnom natjecanju u sezoni 2008./09. _NEWLINE_Uki\xc4\x87 je odigrao solidnu rookie sezonu i zabilje\xc5\xbeio nekoliko zapa\xc5\xbeenih NBA nastupa, od \xc4\x8dega je upe\xc4\x8datljiv onaj protiv San Antonio Spursa, koji zavr\xc5\xa1ava s rekordom NBA karijere - 24 poena - uklju\xc4\x8duju\xc4\x87i i pet va\xc5\xbenih poena za pobjedu. Nakon svr\xc5\xa1etka sezone Raptorsi su dosta izmijenili svoju mom\xc4\x8dad, nakon \xc5\xa1to su na draftu uzeli DeMara DeRozana te potpisali Jarretta Jacka.\n_START_SECTION_\nMilwaukee Bucks\n_START_PARAGRAPH_\nUki\xc4\x87 je mijenjan u Milwaukee Buckse, gdje je na njegovom dolasku inzistirao glavni trener Scott Skiles. Od 13 utakmica u koliko je nastupio za Buckse u sezoni 2009./2010., najbolja je bila ona protiv biv\xc5\xa1eg kluba. Toronto Raptorsima Uki\xc4\x87 je zabio 17 poena, uz \xc4\x8detiri asistencije za 25 minuta na parketu._NEWLINE_5. sije\xc4\x8dnja 2010. Uki\xc4\x87 je na vlastiti zahtjev otpu\xc5\xa1ten iz Bucksa jer nije bio zadovoljan minuta\xc5\xbeom.\n_START_SECTION_\nFenerbah\xc3\xa7e \xc3\x9clker\n_START_PARAGRAPH_\nUki\xc4\x87 je nakon mnogo naga\xc4\x91anja potpisao dvogodi\xc5\xa1nji ugovor sa Fenerbah\xc3\xa7eom. U Feneru je imao odli\xc4\x8dnu sezonu 2009./2010., a najbolje igre prikazuje u doigravanju. Bio je jedan od zaslu\xc5\xbenijih \xc5\xa1to je istanbulski klub osvojio nacionalno prvenstvo 2010. godine poraziv\xc5\xa1i u finalnoj seriji Efes Pilsen s 4-2. U tre\xc4\x87oj utakmici finala Uki\xc4\x87 je postigao deset poena, uklju\xc4\x8duju\xc4\x87i i pobjedni\xc4\x8dki ko\xc5\xa1 za 72:70 samo 12,5 sekundi prije kraja susreta. U \xc5\xa1estoj utakmici s 15 poena i \xc4\x8detiri asistencije odveo je Fener do pobjede od 76:51. _NEWLINE_Fenerbah\xc3\xa7e je 2010. godine osvojio i turski kup, prvi nakon 43 godine, a Uki\xc4\x87 je u finalu protiv Mersina (72:68) zabio 11 poena. Osim Uki\xc4\x87a, kup je u dresu Fenera osvojio jo\xc5\xa1 jedan hrvatski ko\xc5\xa1arka\xc5\xa1. Radi se o Gordanu Giri\xc4\x8deku, koji je u finalu postigao devet poena. _NEWLINE_U sezoni 2010./2011. Uki\xc4\x87u su se u istanbulskom klubu pridru\xc5\xbeili Marko Tomas i trener Neven Spahija, a u obrani naslova pobjednika kupa Fener je pobijedio Be\xc5\xa1ikta\xc5\xa1 s 81:72. Uki\xc4\x87 je jo\xc5\xa1 jednom bio najbolji u finalu turskog prvenstva, ovaj put protiv Galatasaraya. Serija je zavr\xc5\xa1ila s 4-2 za Fenerbah\xc3\xa7e, a Uki\xc4\x87 je izabran za najkorisnijeg igra\xc4\x8da turskog playoffa. To je ujedno bila i najbolja Uki\xc4\x87eva sezona u Euroligi, gdje je zabijao 13,2 poena po susretu, uz 3,5 asistencija i 2,5 skokova, no Fenerbah\xc3\xa7e je ispao u Top 16 fazi. _NEWLINE_U sezoni 2011./2012. Uki\xc4\x87 je imao problema s ozljedama. Po\xc4\x8detak sezone propustio je zbog stres frakture stopala, a po\xc4\x8detkom 2012. godine morao je pauzirati mjesec dana zbog slomljenog prsta .\n_START_SECTION_\nPanathinaikos BC\n_START_PARAGRAPH_\nIako je imao ponude Laboral Kutxe, Unicaje iz Malage, Uniksa iz Kazanja, Uki\xc4\x87 je u srpnju 2012. potpisao dvogodi\xc5\xa1nji ugovor s gr\xc4\x8dkim Panathinaikosom. Postao je sedmi hrvatski ko\xc5\xa1arka\xc5\xa1 u tom klubu, nakon Stojka Vrankovi\xc4\x87a, Damira Mulaomerovi\xc4\x87a, Dina Ra\xc4\x91e, Andrije \xc5\xbdi\xc5\xbei\xc4\x87a, Arijana Komazeca i Nik\xc5\xa1e Prka\xc4\x8dina. _NEWLINE_U prvoj sezoni u klubu, jedan je od najzaslu\xc5\xbenijih za osvajanje dvostrukog naslova u Gr\xc4\x8dkoj. U finalu gr\xc4\x8dkog kupa Panathinaikos je svladao K.A.E. Olympiakos s 81:78, a Uki\xc4\x87 je s 18 postignutih poena progla\xc5\xa1en najkorisnijim igra\xc4\x8dem susreta. U finalu gr\xc4\x8dkog doigravanja, Panathinaikos je s 3-0 nadigrao Olympiakos, a Uki\xc4\x87 je bio najbolji strijelac svoje mom\xc4\x8dadi u finalnoj seriji. Posebno impresivna bila je druga utakmica, koju je Panathinaikos dobio sa 63:52 uz 17 poena Uki\xc4\x87a za 23 minute na terenu._NEWLINE_Uki\xc4\x87 je u sezoni 2012./2013. nastupio u 28 utakmica u Euroligi, uz prosjeke od 8,9 poena, 2,8 asistencija i 2,7 skokova po susretu, a progla\xc5\xa1en je za najkorisnijeg igra\xc4\x8da 8. kola Top 16 faze Eurolige, nakon \xc5\xa1to je u pobjedi Panathinaikosa u gostima kod \xc5\xbdalgirisa (73:78) postigao 21 poen, uz \xc5\xa1est asistencija, \xc4\x8detiri skoka i ukupnu valorizaciju 28. Uki\xc4\x87 je sam poslije susreta priznao da je osje\xc4\x87ao bol u le\xc4\x91ima, a zbog tableta koje je dobio za ubla\xc5\xbeavanje boli, u posljednjoj minuti utakmice \xc4\x8dak je i povratio pored klupe Panathinaikosa.\n_START_SECTION_\nHrvatska ko\xc5\xa1arka\xc5\xa1ka reprezentacija\n_START_PARAGRAPH_\nUki\xc4\x87 \xc4\x8dlanom seniorske izabrane vrste postaje ve\xc4\x87 2002. s nepunih 17 godina. Nastupa na Eurobasketima 2005., 2007., 2009. i 2013. te na Olimpijskim igrama u Pekingu 2008. i Svjetskom prvenstvu u Turskoj 2010.\n_START_SECTION_\nEuroBasket 2005\n_START_PARAGRAPH_\nNa Europskom prvenstvu u Srbiji i Crnoj Gori, Uki\xc4\x87 je u prve \xc4\x8detiri utakmice hrvatske reprezentacije igrao ukupno 14 minuta. U \xc4\x8detvrtfinalu protiv \xc5\xa0panjolske izbornik Neven Spahija dao mu je 24 minute na terenu. Uki\xc4\x87 je bio ponajbolji hrvatski igra\xc4\x8d, a 11 od svojih 15 poena postigao je u tre\xc4\x87oj \xc4\x8detvrtini. Ipak, Hrvatska je pora\xc5\xbeena u produ\xc5\xbeetku sa 101:85. U razigravanju od petog do osmog mjesta Uki\xc4\x87 je Sloveniji zabio devet, a Rusiji 16 poena uz sedam asistencija, pa je Hrvatska zavr\xc5\xa1ila prvenstvo na sedmom mjestu.\n_START_SECTION_\nEuroBasket 2007\n_START_PARAGRAPH_\nPod vodstvom Jasmina Repe\xc5\xa1e Hrvatska je na Europskom prvenstvu u \xc5\xa0panjolskoj osvojila \xc5\xa1esto mjesto i tako izborila dodatne kvalifikacije za nastup na Olimpijskim igrama u Pekingu. Uki\xc4\x87 je nastupio u svih devet utakmica, a prosje\xc4\x8dno je zabijao 6,4 ko\xc5\xa1a po susretu, uz 1,9 asistencija. Najbolja utakmica bila mu je protiv Portugala (12 poena), a dvoznamenkast broj ko\xc5\xa1eva postigao je i protiv Izraela i Gr\xc4\x8dke (po deset poena). Gostuju\xc4\x87i u emisiji Zakucavanje na Sportskoj televiziji u studenom 2012. godine, Uki\xc4\x87 je rekao da ovaj EuroBasket smatra najgorim periodom karijere: "Kad igram slabo, re\xc4\x87i \xc4\x87u da igram slabo. \xc4\x8cinjenica je da sam neke od najgorih utakmica u \xc5\xbeivotu odigrao ba\xc5\xa1 u reprezentaciji. Cijelo prvenstvo 2007. godine u \xc5\xa0panjolskoj bilo je jako lo\xc5\xa1e, to je bio stvarno moj najgori period ko\xc5\xa1arke koji sam igrao u \xc5\xbeivotu."\n_START_SECTION_\nOlimpijske igre 2008\n_START_PARAGRAPH_\nHrvatska reprezentacija u ljeto 2008. godine nastupila je u Ateni na kvalifikacijskom turniru za plasman na Olimpijske igre u Pekingu. Uki\xc4\x87 je propustio prvu utakmicu i pobjedu nad Kamerunom od 93:79. U drugom kolu Hrvatska je protiv Portorika zahvaljuju\xc4\x87i Uki\xc4\x87u preokrenula zaostatak od 17 poena i pretvorila ga u pobjedu od 14 razlike (95:81). Uki\xc4\x87 je uz 12 poena uhvatio \xc5\xa1est skokova i podijelio pet asistencija, \xc4\x8dime je bio najbolji asistent i skaka\xc4\x8d Hrvatske. Hrvatska je u \xc4\x8detvrtfinalu kvalifikacijskog turnira izbacila Kanadu (83:62), a u polufinalu pobjedom nad Njema\xc4\x8dkom (76:70) izborila prvi nastup na Olimpijskim igrama nakon Atlante 1996. godine. _NEWLINE_Na Olimpijskim igrama Uki\xc4\x87 je odigrao \xc5\xa1est utakmica, uz 7,5 poena, 3,5 skokova i 2,8 asistencija po utakmici. Australiji je zabio devet poena, Rusiji sedam, Argentini pet, a najbolji u\xc4\x8dinak imao protiv Litve s 13 poena. Protiv Irana je uz \xc4\x8detiri ko\xc5\xa1a imao i osam asistencija, a u \xc4\x8detvrtfinalu protiv \xc5\xa0panjolske zabio je sedam ko\xc5\xa1eva za 20 minuta na terenu.\n_START_SECTION_\nEuroBasket 2009\n_START_PARAGRAPH_\nI u Poljskoj je Hrvatska osvojila \xc5\xa1esto mjesto na Europskom prvenstvu, a Roko Uki\xc4\x87 odigrao je svoj najbolji EuroBasket. Za 27,4 minute po utakmici ostvarivao je u\xc4\x8dinke od 13,6 poena, 3,8 asistencija i 2,3 skoka. U \xc4\x8detvrtfinalu protiv Slovenije Uki\xc4\x87 je igrao protiv Jake Lakovi\xc4\x8da, nekada\xc5\xa1njeg suigra\xc4\x8da iz Barcelone. Osim \xc5\xa1to je ostavio Lakovi\xc4\x8da na samo \xc5\xa1est poena u prvom poluvremenu, istovremeno je bio najbolji hrvatski strijelac sa 16 ko\xc5\xa1eva u prvih 20 minuta, a Hrvatska je vodila s 47:32 pred sam kraj poluvremena. U nastavku je Slovenija do\xc5\xa1la do pobjede od 67:65 i jo\xc5\xa1 jednom ostavila Hrvatsku bez polufinala. Uki\xc4\x87 je uz 21 ko\xc5\xa1 imao i pet asistencija i \xc4\x8detiri osvojene lopte, a za 35 minuta u igri nije izgubio nijednu loptu. _NEWLINE_Iako je razo\xc4\x8daran nakon jo\xc5\xa1 jednog te\xc5\xa1kog poraza u reprezentativnom dresu rekao da mu se "ko\xc5\xa1arka ne igra narednih mjesec dana", Uki\xc4\x87 je samo dan poslije poraza od Slovenije i Rusiji postigao 18 poena uz osam asistencija, \xc4\x8dime je odveo Hrvatsku do pobjede od 76:69 i prvog plasmana na Svjetsko prvenstvo jo\xc5\xa1 od 1994. godine.\n_START_SECTION_\nSvjetsko prvenstvo 2010\n_START_PARAGRAPH_\nPod vodstvom novog izbornika Josipa Vrankovi\xc4\x87a, Roko Uki\xc4\x87 do\xc5\xbeivio je ozljedu stopala na pripremnom turniru u Njema\xc4\x8dkoj, no to\xc4\x8dnu dijagnozu do\xc4\x8dekao je tek po povratku u Fenerbah\xc3\xa7e. Cijelo Svjetsko prvenstvo odigrao je pod tabletama, a u \xc5\xa1est utakmica ostvarivao je prosjeke od 8,8 poena, 3,5 asistencija i 2,7 skokova po susretu. Kao i godinu dana prije u Poljskoj, opet je najbolju utakmicu odigrao protiv Slovenije, ali Hrvatska je do\xc5\xbeivjela poraz i s Uki\xc4\x87evih 20 poena i sedam asistencija. _NEWLINE_U osmini finala protiv Srbije postigao je 11 poena uz \xc4\x8detiri skoka i \xc4\x8detiri asistencije, a Hrvatska je porazom od 73:72 Svjetsko prvenstvo zaklju\xc4\x8dila na 14. mjestu. Poslije turnira, Uki\xc4\x87 je javno izrazio svoje frustracije: "Ne zanima me vi\xc5\xa1e dolaziti u reprezentaciju i moliti Boga da pro\xc4\x91em skupinu. Ako ne mogu do\xc4\x87i s visokim ciljem, vi\xc5\xa1e ne\xc4\x87u igrati. Ako ne mogu dobiti, ako nisam dovoljno dobar kao \xc4\x8dovjek, kao igra\xc4\x8d, kao pojava na terenu, hvala lijepa. Bolje pustiti momku od 15 godina da si kr\xc4\x8di put. Nema smisla svake godine biti \xc5\xa1esti, a to je moja realnost. Ta mjesta nikog ne zanimaju."[\n_START_SECTION_\nEuroBasket 2013\n_START_PARAGRAPH_\nEuropsko prvenstvo 2011. godine Uki\xc4\x87 je propustio zbog stres frakture stopala. Godinu dana poslije bio je kapetan reprezentacije koja je u kvalifikacijama za EuroBasket 2013 ostvarila osam pobjeda u isto toliko utakmica. Na putu prema prvom mjestu u skupini Uki\xc4\x87 je sudjelovao s 11,3 poena, 4,8 asistencija i 2,6 skokova po susretu. _NEWLINE_Uki\xc4\x87 je na Europskom prvenstvu u Sloveniji tako\xc4\x91er bio kapetan reprezentacije, a cijeli je turnir odigrao s parcijalnim rupturama obiju Ahilovih tetiva. Uki\xc4\x87 je bio deseti asistent EuroBasketa (3,2 asistencija po susretu) te \xc5\xa1esti po odigranim minutama po utakmici (30,5). U 11 utakmica bilje\xc5\xbeio je 8,7 poena, 4,4 skoka i 3,2 asistencije po utakmici, a Hrvatska se prvi put nakon 1995. godine plasirala u polufinale Europskog prvenstva.\n_START_SECTION_\nPrivatni \xc5\xbeivot\n_START_PARAGRAPH_\nUki\xc4\x87 je o\xc5\xbeenjen Tamarom, s kojom ima k\xc4\x87er Saru, te sina Luku. Nikad nije bio poznat po medijskim istupima, \xc5\xbeivi prili\xc4\x8dno mirnim i povu\xc4\x8denim \xc5\xbeivotom tako da se o njegovom djelovanju van ko\xc5\xa1arke jako malo zna. Otac mu je Zoran Uki\xc4\x87, bubnjar grupe Daleka Obala, sada The Obala, a i sam Roko svira bubnjeve u slobodno vrijeme. Poznat je kao ljubitelj isklju\xc4\x8divo rock, urbane glazbe, a omiljeni izvo\xc4\x91a\xc4\x8di su mu Red Hot Chili Peppers i Led Zeppellin, a od doma\xc4\x87ih autora Azra i Elemental.'